Maialen Lujanbio

Maialen Lujanbio Zugasti (Hernani, Gipuzkoa, 1976ko azaroaren 26a) bertsolaria da. Bertsolari Txapelketa Nagusia irabazi zuen lehen emakumea da (eta, oraingoz, bakarra): 2009an irabazi zuen lehenengoz, 2017an berriro eta 2022an hirugarrengoz. Prentsako ohiko kolaboratzailea da, adibidez Berria egunkarian.

Ibilbidea

Ikasketak 
Arte Ederretan lizentziaduna da EHUn. Euskal Kulturgintzaren Transmisioa graduondokoa ikasi zuen Mondragon Unibertsitatean eta bertan ikasitakotik abiatuta, 2010ean Hau Koaderno bat zen liburua idatzi zuen.

Bertsolaritza 
Ikastolan zebilenean hasi zen bertsotan lagunen artean eta 11-12 urterekin parte hartu zuen lehendabiziko aldiz txapelketa batean: Gipuzkoako Eskolarteko Bertsolari Txapelketan. 15 urte zituela, Andoni Egaña, Anjel Mari Peñagarikano eta Kristina Mardarasekin batera, Hondarribian abestera gonbidatu zuten eta geroztik, etenik gabeko ibilbidea egin zuen.

2009tik 2013 arte bertsolarien txapeldun nagusia izan zen, eta berriro ere irabazi zuen 2017ko Bertsolari Txapelketa Nagusia.

Gai aniztasuna lantzen duen bertsolaritzat hartzen da, askotan ezkutuan egon diren gaiak oholtzara ekarriz, eta emozionatzeko gaitasuna duela ere aipatu izan dute hainbatek.

2018az geroztik Euskal Herriko Bertsozale Elkarteko lehendakaritza taldeko kidea da.

2019ko Korrikan, Lujanbiok idatzi eta irakurri zuen mezua.

Bertsolari txapelketetako palmaresa

Sari nagusiak 
Bertsolari Txapelketa Nagusia:

 Txapelduna (3): 2009, 2017, 2022
 Txapeldunordea (2): 2001, 2013
 Finalista (7): 1997, 2001, 2005, 2009, 2013, 2017, 2022.

Gipuzkoako Bertsolari Txapelketa:

 Txapelduna (1): 2003

Gaztetxotan 
Gipuzkoako Eskolarteko Bertsolari Txapelketa

 Handien mailan:
 Txapelduna (1): 1994
 Finalista (1): 1993
 Txikien mailan:
 Txapelduna (2): 1990, 1991
 Finalista (2): 1988, 1992

Euskal Herriko Eskolarteko Bertsolari Txapelketa

 Handien mailan (0): bigarren 1994an
 Txikien mailan (3): 1990, 1991, 1992

Bestelako sari eta errekonozimenduak 
 1991ko Xenpelar saria: bertso onenari.
 1992ko Lizardi saria: bertso onenari.
 1992ko Osinalde saria: 1. postua eta bertso onenaren saria
 2018ko Zarauzko Kopla Txapelketa.
 2019ko Zarauzko Kopla Txapelketa.

Bestelako proiektuak 

2006tik 2011ra Ornitorrinkus proiektua ondu zuen Judith Montero eta Xabier Erkiziarekin. Musika esperimentala, hotsak eta hitzak bat eginez, Ornitorrinkus disko-liburua eman zuten argitara.

2011n Txori Mugariak irrati performancea sortu zuen Xabier Erkiziarekin; eta 2013ko udan, kolaboratzaile berarekin, Hegi, Egia, Egiak proiektua aurkeztu zuten.

Argitalpenak 

 Hau Koaderno bat zen. 2010
 Ilunpetik argitara - Emakume langileak iruditan - Hernani 1936-1975.

Erreferentziak

Kanpo estekak 
 Maialen Lujanbio, Bertsozale Elkartearen webgunean.
 Maialen Lujanbiori egindako elkarrizketa, Info7n.
 Maialen Lujanbiori egindako elkarrizketa, Euskonews Gaztean.
 Elkarrizketa: Garaiari eta lekuari erantzuten dion bertsogintza bat da txapelketa  Berria, 2022.12.17

Hernaniarrak
Gipuzkoako bertsolariak
Euskal Herriko Unibertsitateko ikasleak
Mondragon Unibertsitateko ikasleak
Emakume bertsolariak
XX. mendeko emakumeak
XXI. mendeko emakumeak
Bertsolariak diskogintzan